Tak for de pæne ord – og godt gået til dig. Det hjælper helt sikkert, at kendte springer ud, men det hjælper bestemt også, at du som mor skriver her i brevkassen. For selv om du begynder dit brev med roser til mig, er dit brev også en fortælling fra dit eget liv med din datter og hendes seksualitet, og man mærker din kærlighed og accept. Jo, flere små historier og indblik i en hverdag, hvor kærligheden er omdrejningspunktet jo bedre. Kærlighed er kærlighed, uanset køn, og det er vores fælles ansvar at rumme hinanden. Jeg kan i øvrigt fortælle, at jeg fik et brev fra ”Fyren og hans ægtemand”, og brevet og mit svar i Familie Journal var blevet læst op til en fest, og det havde været et helende og omsorgsfuldt øjeblik. Det hjælper at dele, og det er aldrig for sent at blive mødt med forståelse.